རྣམ་དག་ཟབ་གསལ་གཉིས་མེད་ཡེ་ཤེས་ལྔ། །སོ་བདུན་ལྷ་ཡི་འཁོར་ལོར་ཤར་བ་ཡིས། །ངན་སོང་ཀུན་སྦྱོང་རྣམ་པར་སྣང་མཛད་ལ། །གསོལ་བ་འདེབས་སོ་དངོས་གྲུབ་མ་ལུས་སྩོལ། །ཛེ་ཏཱ་རི་དང་ཀུན་དགའ་སྙིང་པོ་དང་། །རབ་འབྱོར་བསྐྱངས་དང་ན་ཡ་ཀ་པའི་ཞབས། །མཻ་ཏྲི་པ་དང་རྡོ་རྗེ་གདན་པ་ལ། །གསོལ་བ་འདེབས་སོ་༝། །ནི་སྐ་ལངྒ་མཁས་པ་རེ་ཝནྟྲ། །ཆག་ལོ་ཆོས་རྗེ་བསོད་ནམས་སེང་གེ་དང་། །ལེགས་པའི་བློ་གྲོས་དཔལ་ལྡན་སེང་གེ་ལ། །གསོལ་བ་འདེབས་སོ་༝། །ཀུན་མཁྱེན་གཉིས་པ་བུ་སྟོན་རིན་ཆེན་གྲུབ། །ཁྱུང་པོ་ལྷས་པ་གཞོན་ནུ་བསོད་ནམས་དང་། །ཐམས་ཅད་མཁྱེན་དངོས་བློ་བཟང་གྲགས་པ་ལ། །གསོལ་བ་འདེབས་སོ་༝། །འདུལ་བ་འཛིན་པ་གྲགས་པ་རྒྱལ་མཚན་ཞབས། །འབྲོང་རྩེ་ལྷ་བཙུན་རིན་ཆེན་རྒྱ་མཚོ་དང་། །ངག་དབང་བློ་གྲོས་ཚུལ་ཁྲིམས་རིན་ཆེན་ལ། །གསོལ་བ་འདེབས་སོ་༝། །རྡོ་རྗེ་འཆང་དངོས་དགེ་འདུན་བཀྲ་ཤིས་པ། །པད་དཀར་འཛིན་པ་བསོད་ནམས་རྒྱ་མཚོའི་དཔལ། །མཁས་དབང་ཤར་ཆེན་ནམ་མཁའ་རྒྱལ་མཚན་ལ། །གསོལ་བ་འདེབས་སོ་༝། །བསྟན་པའི་མངའ་བདག་བློ་བཟང་ཆོས་རྒྱན་ཞབས། །སྨྲ་བའི་དབང་ཕྱུག་སངས་རྒྱས་བཀྲ་ཤིས་དང་། །ངག་དབང་བློ་བཟང་བློ་བཟང་འཇམ་དབྱངས་ལ། །གསོལ་བ་འདེབས་སོ་༝། །གྲུབ་བའི་དབང་ཕྱུག་འཇམ་དབྱངས་གྲགས་པ་དང་། །ཀུན་མཁྱེན་ཆེན་པོ་འཇམ་དབྱངས་བཞད་པའི་སྡེ། །རྣལ་འབྱོར་དབང་ཕྱུག་དངོས་གྲུབ་རྒྱ་མཚོ་ལ། །གསོལ་བ་འདེབས་སོ་༝། །མཁས་གྲུབ་འཇམ་དབྱངས་བདེ་བའི་རྡོ་རྗེ་དང་། །སངས་རྒྱས་ཀུན་དངོས་དགེ་འདུན་རྒྱ་མཚོའི་དཔལ། །རྗེ་བཙུན་དམ་པ་འཇིགས་མེད་དབང་པོ་ལ། །གསོལ་བ་འདེབས་སོ་དངོས་གྲུབ་མ་ལུས་སྩོལ། །བདག་ཀྱང་དེང་ནས་སྐྱེ་བ་ཐམས་ཅད་དུ། །བཤེས་གཉེན་དམ་པའི་མགོན་དང་མི་འབྲལ་ཞིང་། །མི་བཟད་ངན་འགྲོའི་འཇིགས་པ་ལས་གྲོལ་ཏེ། །ཐམས་ཅད་རིག་པའི་གོ་འཕང་མྱུར་ཐོབ་ཤོག ། །།ཅེས་ངན་སོང་ཐམས་ཅད་ཡོངས་སུ་སྦྱོང་བ་བཅོམ་ལྡན་འདས་ཀུན་རིག་རྣམ་པར་སྣང་མཛད་ཀྱི་དབང་གི་བླ་མ་བརྒྱུད་པ་རྣམས་ལ་གསོལ་བ་འདེབས་པའི་རབ་ཏུ་བྱེད་པ་པདྨ་དཀར་པོའི་འཕྲེང་བ་ཞེས་བྱ་བ་འདི་ནི། སྐྱོར་མོ་ལུང་པ་དཀའ་བཅུ་དགེ་འདུན་ཡར་འཕེལ་དང་དགེ་འདུན་ཀུན་དགའ་གཉིས་ཀྱིས་བསྐུལ་བ་ལ་བརྟེན་ནས། ༸ཤཱཀྱའི་དགེ་སློང་ཞྭ་སེར་ཅོད་པན་འཛིན་པ་དཀོན་མཆོག་འཇིགས་མེད་དབང་པོའི་སྡེས་དབེན་གནས་བཀྲ་ཤིས་དགེ་འཕེལ་དུ་སྦྱར་པའི་ཡི་གེ་པ་ནི་དགེ་སློང་ངག་དབང་ཕུན་ཚོགས་སོ།། །།